paragraph_text: Pečurka, livadska pečurka, rudnjača, pečurica, grkalj ili pečurva (lat. Agaricus campestris) je jestiva i ukusna gljiva iz porodice lističarki (Agaricaceae). Gljiva je dosta promjenjiva i varijabilna te ju je lako zamijeniti s drugim gljivama iz roda Agaricus Neke se vrste ovog roda i uzgajaju. Klobuk je bijele boje, promjera od 4 do 8 cm, dok su listići s donje strane kod mladih gljiva ružičaste, a kod starijih čokoladno smeđe boje. Prsten na stručku je mekan i lako se skida. Gljiva raste isključivo na livadama i pašnjacima.